Polisie keer JHB-betogingDie polisie het Donderdag ŉ gewelddadige betoging in Zandspruit, noordwes van Johannesburg, gekeer. Die betoging het vroegoggend begin toe ontstoke inwoners hul misnoeë met ŉ plaaslike raadslid wou te kenne gee. Die hoofstraat wat na die informele nedersetting lei, is met klippe en brandende motorbande versper, berig EWN. Inwoners sê die metropolisie het die betogers gekeer voordat hulle die besige Beyers Naude-rylaan kon bereik. Polisievoertuie patrolleer steeds die gebied. ŉ Tekort aan voldoende watervoorsiening en algehele gebrek aan sanitasiegeriewe is van die griewe wat die inwoners geopper het. Hulle het gedreig om weer te betoog indien die plaaslike regering nie gehoor gee aan hul sorge en aan hul eise voldoen nie.